Atesa la Resolució del conseller de Cultura i Mitjans de Comunicació, de 21 de juliol de 2010, per la qual s'incoa expedient per a la declaració com a element festiu tradicional d'interès nacional el Cós de Sant Antoni de Vila-seca;
Atès que el Consell de la Cultura Popular i Tradicional el dia 22 de juliol de 2010 va emetre informe favorable sobre l'expedient de declaració;
Vistes les al·legacions presentades pels interessats, les quals han estat favorables a la classificació;
D'acord amb l'article 6 de la Llei 2/1993, de 5 de març, de foment i protecció de la cultura popular i tradicional catalana i de l'associacionisme cultural i l'article 15 del Decret 389/2006, de 17 d'octubre, del patrimoni festiu de Catalunya;
—1 Declarar com a element festiu tradicional d'interès nacional el Cós de Sant Antoni de Vila-seca i definir-ne les característiques, que consten en annex.
—2 Inscriure la classificació de l'element festiu al Catàleg del Patrimoni Festiu de Catalunya.
—3 Publicar íntegrament al Diari Oficial de la Generalitat de Catalunya aquest Acord, de conformitat amb el que preveu l'article 15.2 del Decret 389/2006, de 17 d'octubre, del patrimoni festiu de Catalunya, i notificar-lo a les persones o entitats responsables de l'organització de la festa o dels elements, a l'ajuntament i al consell comarcal corresponents.
Característiques de l'element festiu
La Festa Major de Vila-seca es celebra el dia 17 de gener, dia de Sant Antoni Abat, copatró de la ciutat juntament amb Sant Esteve.
Dins dels actes programats per les Festes de Sant Antoni cal destacar les curses de cavalls.
Les curses de cavalls o el "Cós" ja es celebraven a finals del segle passat.
Un Pregó de l'any 1876 dóna fe de la seva celebració, dels premis que es lliuraven en aquella època i de la forma en què es desenvolupava la competició.
La història comença, segons fonts orals, algun any abans arran de la rivalitat entre els carreters de dos comerciants francesos assentats al municipi.
La importància de la vinya i la indústria vitivinícola vila-secana en aquells temps facilità que s'establissin en el poble comerciants estrangers.
Dos d'aquests comerciants, francesos, anomenats Barrau i Planchons, tenien uns preciosos cavalls per transportar el vi que es venia a Salou i a Tarragona i sovint coincidien en la ruta.
La rivalitat entre els carreters d'ambdós comerciants era molta i aviat sorgí el repte de fer un "cós" per a provar quin cavall era millor.
S'acordà que fos el dia de Sant Antoni Abat, que era mitja festa per als treballadors, després de la benedicció dels animals.
Aquesta primera cursa anava per la carretera reial fins al pas a nivell del "Carrilet" de Salou i tornar.
Malgrat no haver-hi premi, aviat començaren els preparatius per a repetir la cursa l'any següent amb més cavalls i genets vila-secans.
Algun any d'interrupció i canvis de traçat en les curses, a causa de l'augment del perillós tràfic de cotxes i camions, i a l'asfaltat de la carretera no han fet variar la tradició de fer el cós, encara que forçà diversos canvis de traçat.
La carretera de la Pineda, l'Albereda de Folc, la Parada de l'Hort del Pep, el camí dels Emprius, l'actual autovia de Vila-seca a Salou abans de la seva construcció, els terrenys de la Formiga propers a l'estadi municipal i la parada del Castell de Vila-seca, han estat al llarg dels anys el marc de les tradicionals curses vila-secanes.
La tradició tampoc es perdé en l'obligat parèntesi de la guerra.
Actualment es realitzen en el circuït hípic del Parc de la Torre d'en Dolça.
On el 21 de gener de 2001, s'hi va córrer el primer "Cós" de Sant Antoni.
Les curses es realitzen el diumenge més proper del 17 de gener o el mateix dia si així escau.
Actualment les curses s'han professionalitzat, essent Vila-seca l'únic lloc de Catalunya on es corre amb l'autorització de la Societat de Fomento de Cria Cavallar.
Es realitzen diverses curses de les modalitats galop i trotadors.
Tot i que durant molts anys a l'inici la competició mostrava cert equilibri entre els genets locals i els de fora de la vila, des de la seva professionalització aquest equilibri s'ha trencat.